ኣብታ ወለዳ ዝተቐተሉላ ለይቲ፡ ድምጺ ተኹሲ ምስ ሰምዐት ተሓቢኣ ንብረት ኣቡኣ ዝኾነት ጠበንጃ ኣውጺኣ ኣብ ልዕሊ እቶም ዕጡቓት መጥቃዕቲ ፈኒያ። ጥይት ክሳብ እትውድእ ከም ዝተኲሰትሎም ትዛረብ። እቶም ዕጡቓት ካብ ዝመጽኡ ድሕሪ ሓደ ሰዓት ኣንሳሒቦም። ኣብ ደገ ኣፍ መንበሪ ገዛ ኑርያ ግን ኣስክሬን ሓሙሽተ ሰባት ወዲቑ ኣሎ። እዚ ድማ፡ ናይ ኣቡኣን ኣዲኣን፣ ሓደ ብዕድመ ዝደፍአ ቤተሰባን ክልተ ካብቶም ዕጡቓትን እዮም። "ዜሰንብድ'ዩ ነይሩ፤ ጨካናት'ዮም። ኣቦይ ኣካለ ስነኩል፤ ኣደ'ውን ንጽህቲ'ያ ነይራ። ግን ቀቲሎሞም" ትብል። ምንጪ ስእሊ, Getty Images መግለጺ ስእሊ, ኑርያ ካብቲ ከባቢ ብምውጻእ ኣብ ካቡል ኣብ ዝርከብ ውሑስ ገዛ ተዓቊባ ኣላ ከም ኑርያ ዝበሉ ኣብ ኣፍጋኒስታን ዝዓብዩ ኰተቴ ካብ ኲናት ወጻኢ ዝፈልጡዎ ካልእ ነገር የለን። ኣብ መንጎ ሓይልታት ደገፍቲ መንግስትን ጣሊባንን ዘሎ 25 ዓመታት ዝገበረ ኲናት ቐጺሉ'ሎ። እቶም ሓይልታት መንግስቲ ንወሰንትን ዓበይትን ከተማታት ክቆጻጸሩ እንከለው፡ ጣሊባን ድማ ብርክት ዝበሉ ገጠራት ሒዞም ኣለው። እተን ከም በዓል ኑርያ ዝነብሩለን ዓድታት ወትሩ ኣብ ሞንጎ ክልቲኦም ሓይልታት ዝተቐርቀራ እየን። ግሆር፡ ኑርያ እትነብረሉ ዓዲ ኮይኑ፡ ኣብቲ ከባቢ ጣሊባን ብተደጋጋሚ ኣብ ልዕሊ ሓይልታት መንግስቲ መጥቃዕቲ ክፍጽሙ ልሙድ እዩ። ኑርያን ፖሊስ ዓብዪ ሓዋን፡ ኣቡኦም፡ መራሒ ሓደ ዓሌትን፡ ደጋፊ መንግስቲ ከምኡ'ውን መራሒ ጉጅለ ዓበይቲ ዓድን ብምዃኑ ግዳይ እቶም ዕጡቓት ከም ዝኾነ ይዛረቡ። እቲ ኩነታት ምስ ኣጋጠመ ድሕሪ ሰለስተ ሰሙን ኣብ ዘሎ ግዜ ግን ብዛዕባ እቲ ዝተፈጸመ መጥቃዕትን ዝነበረ ኩነታትን፡ ካብ ኑርያ፣ ዓቢ ሓዋ፣ ስድራ እቶም ዝተቐተሉ ዕጡቓት፣ ፖሊስ፣ ዓበይቲ ዓዲ፣ ወከልቲ ጣሊባንን መንግስቲ ኣፍጋኒስታንን ዝቐረቡ ዘለው ሓሳባት ዝተፈላለዩ እዮም። ንቢቢሲ ዝቐረቡ መብዛሕትኦም ሓበሬታት፡ ካብቶም ወለዲ ኑርያ ክቕተሉ ከለው ዝመጽኡ ዕጡቓት ሓደ በዓል-ቤታ ከም ዝኾነን፡ እቲ 'ዕጡቓት ጣሊባን ዝመከተት ጅግና' ክትበሃለሉ ዝቐነየት ፍጻመ ኣብ መንጎ ቤተሰብ ዝተፈጠረ ጎንጺ ከም ዝኾነን ይገልጹ። እዞም ነንሕድሕዶም ዝጋጨው ርኢይቶታት ኑርያ፡ ብዛዕባ ዘጋጠማ ሓቂ ብምቕባር ኣብ ልዕሊ ደቂ ኣንስትዮ ገጠራት ኣፍጋኒስታን ዘሎ ዘሰክፍ ህይወት ሕቡእ ሓቂ ዘቃልዑ ክኾኑ ይኽእሉ'ዮም። ናኣሽቱ ደቂ ኣንሰትዮ ኣፍጋኒስታን ግዳያት ቀቢላዊ፣ ባህላውን ልማዳውን ግብርታትን ተባዕታዊ ኣተሓሳስባን ኮይነን ዘይተመሃራ እየን። እተን ከም ኑርያ ዝበላ ደቂ ኣንስትዮ ብዙሕ ትምህርቲ ኣይረኽባን፣ ሓይሊ የብለንን፣ ኣብ ዝኾነ ነገር ድማ ውሳነ ክህባ ዘይክእላን፡ ናብ ጎንጺ መዓስን ብኸመይን ተሳሒበን ይኣትዋ ኣይፈልጣን። ምንጪ ስእሊ, Getty Images መግለጺ ስእሊ, ወተሃደራት መንግስቲ ኣብ ዞባ ግሆር ኣብታ ንብዙሓት እተካትዕ ዘላ ለይቲ እቶም ናብ ገዛ ኑርያ ዝመጽኡ ዕጡቓት መን'ዮም?
